Predkladacia správa

	Materiál „Predbežné stanovisko SR k návrhom nariadení Európskej komisie k štrukturálnym fondom a Kohéznemu fondu“ vypracovalo Ministerstvo výstavby a regionálneho rozvoja SR v zmysle úlohy, ktorá vyplynula zo zasadania Rady vlády pre regionálnu politiku a dohľad nad štrukturálnymi operáciami dňa 14. 12. 2004.
	
	Predložený materiál vychádza z Tretej správy o ekonomickej a sociálnej súdržnosti [COM(2004/107)], ktorú prijala Európska komisia 18. februára 2004. Európska komisia dňa 14. júla 2004 prijala 5 nových návrhov nariadení týkajúcich sa štrukturálnych fondov a Kohézneho fondu pre programovacie obdobie na roky 2007 – 2013. 

Obsahom materiálu je pozícia Slovenskej republiky vo forme predbežného stanoviska k 5 návrhom novej legislatívy EÚ potrebných pre čerpanie pomoci zo štrukturálnych fondov a Kohézneho fondu. Predkladaný materiál obsahuje základné prioritné pripomienky SR, ktoré boli v rámci nultej verzie materiálu schválené na zasadaní Rady vlády pre regionálnu politiku a dohľad nad štrukturálnymi operáciami dňa 5. 11. 2004. Ďalej materiál obsahuje odborné pripomienky technického charakteru a dosahy novej legislatívy na sociálno-ekonomickú úroveň regiónov Slovenska ku každému návrhu osobitne. 

Na základe pracovnej porady na MF SR vo februári 2005 a 14. zasadania Rezortnej koordinačnej skupiny MVRR SR pre záležitosti EÚ dňa 2. 3. 2005 boli dodatočne niektoré pripomienky stiahnuté alebo preformulované podľa aktuálneho stavu rokovaní na Pracovnej skupine Rady EÚ B.6 – Štrukturálne opatrenia v Bruseli.
	
	Cieľom materiálu je vytýčenie prioritných oblastí SR k novým návrhom nariadení EK a stanovenie mandátu na rokovanie Pracovnej skupiny Rady EÚ B.6 – Štrukturálne opatrenia, na ktorej sa predmetné návrhy nariadení v súčasnom období prerokovávajú.     

Nové nariadenia bude potrebné reflektovať v príslušných zákonoch a programových dokumentoch. Celková čiastka určená na kohéznu politiku EÚ v rámci štrukturálnych fondov a Kohézneho fondu pre obdobie 2007 – 2013 predstavuje 336,1 mld. EUR, pričom presné rozdelenie do jednotlivých fondov nie je známe. 

Materiál nemá finančný, ekonomický, environmentálny vplyv ani vplyv na zamestnanosť.